Бакуба

Бакуба (на арабски: بعقوبة) е град, административен център на област Дияла в Ирак. Според оценки към 1 юли 2018 г. населението на града е 279 133 души. География Бакуба е разположен около 50 километра североизточно от столицата Багдад и е почти в центъра на Сунитския триъгълник. Намира се на брега на река Дияла, приток на река Тигър, който извира от планините Загрос в Иран. Бакуба се намира на около 45 метра надморска височина. Топографски се характеризира с предимно плоски алувиални равнини, характерни за южната част на Месопотамия. Теренът е низинен и леко хълмист, оформен от речните наноси на река Дияла. На североизток ландшафтът постепенно се издига към суровите подножия на планините Загрос, докато на запад се слива с по-широкото алувиално пространство на Тигър и Ефрат близо до Багдад. Тази равна, речна обстановка, макар и благоприятна за земеделие, прави района уязвим на сезонни наводнения и изместване на седименти от изпусканията на язовири нагоре по течението, като тези при язовир Хемрин. Климат Според климатичната класификационна система на Кьопен – Гайгер климатът в Бакуба е горещ пустинен (BWh). През зимата има повече валежи, отколкото през лятото. Средната годишна температура в Бакуба е 22,8 °C. Средно валежите през годината са около 216 мм. История Името Бакуба произлиза от думите на арамейски език Bet (къща) и aquba (пазител или наказание), което в превод означава „Домът на наказанието“ или „Домът на пазителите“. Градът е бил използван като бежански лагер за асирийски бежанци, бягащи от асирийския геноцид. Около града е бил създаден бежански лагер, който е приютил между 40 и 50 хил. бежанци. Лагерът, създаден от британското мандатно правителство в Ирак, приютява асирийци и арменци след геноцидите над асирийците и арменците от Османската империя през 1915 г. Лагерът е управляван от военни, а по-късно живеещите в него асирийци служат във въоръжените сили на Ирак. Средновековие Счита се, че Бакуба е основан по времето на Сасанидската империя. По времето на Абасидския халифат през селището преминава Нахраванският напоителен канал. При управлението на Селджукската империя каналът не се поддържа и постепенно запада, като по времето на Якут ал-Хамауи в началото на 1200 г. каналът е напълно затлачен, а земите, които някога е напоявал, престават да се обработват. През XIV век Хамдала Мустауфи пише, че Нахраванският напоителен канал е в руини, а пътят към Хорасан минава през Бакуба. Към този момент Бакуба е главен град на областта Tarīq-i-Khurāsān, заобиколен от плодородни овощни градини даващи големи реколти от портокали и помело. При управлението на Якут ал-Хамауи Бакуба е процъфтяващ град с няколко обществени бани и джамии, както и пазар. Земите около града са били гъсто покрити с напоявани овощни градини, в които са отглеждали много фурми и лимони. Османски период През 1534 г. Бакуба става част от Османската империя. В началото на 1800 г. селището е било заобиколено с горички от финикови палми, както и от овощни градини, произвеждащи лимони, нарове и други плодове. През 1820 г. Бакуба се описва като селище с население около 2000 души, от които почти половината са изповядвали шиитски ислям. Имало е базар и две малки джамии. В началото на 1820 г. кюрдска войска, предвождана от владетеля на Керманшах – Мохамед Али Мирза, окупира Бакуба и разрушава голяма част от селището. Десетилетие по-късно градът все още е в руини. Към 1845 г. базарът и една от джамиите отново функционират, а местното земеделие процъфтява. В началото на 1870 г. Османската империя успява да възстанови своята администрация в региона. 1920 – 1979 г. В този период Бакуба попада под три различни форми на управление. През 1920 г. влиза в състава на създаденото Кралство Ирак като протекторат на Великобритания. От 1932 до 1958 г. е в състава на независимо Кралство Ирак, а от 1958 до 1979 г. е в състава на Република Ирак, в правителства, установени чрез военни преврати до идването на Саддам Хюсеин на власт. Диктатура на Саддам Хюсеин При режима на Саддам Хюсеин и управлението на неговата партия Баас (1979 – 2003), Бакуба, подобно на останалата част на страната, има централизирано, авторитарно управление с потискане на несъгласните, икономически злоупотреби и доминация на партия Баас. XXI век По време на водената от САЩ окупация на Ирак от 2003 г. се стига до хаос, при който ислямистките групировки успяват да вземат контрол над населението в града. Бакуба се превръща в крепост на „Ал-Кайда в Ирак“ (предшественик на ИДИЛ), като групировката се опитва да го наложи като своя столица. През юни 2006 г. близо до Бакуба иракските сили за сигурност убиват ислямисткия терорист от йордански произход Абу Мусаб ал-Заркауи, лидер на „Ал-Каида“ в Ирак. През 2007 г. между коалиционните сили, ръководени от САЩ, и ислямистите се води голяма битка за овладяването на Бакуба. Население Населението на града към 1 юли 2018 г. е 279 133 души. Според оценки през 2018 г. мнозинството от населението му са араби, изповядващи сунитски ислям. Численост на населението на Бакуба през годините според Централната статистическа организация: 1977 – 75 489 1987 – 144 052 1997 – 170 776 2009 – 234 870 2015 – 293 757 2022 – 318 781 Личности Личности, родени в Бакуба: Мохамед Халаф (р. 1951), български журналист Източници